Obrazloženje **POSEBNOG dijela** *Godišnjeg izvještaja o izvršenju FP za* ***2023.*** *godinu*

**08012 DRŽAVNI ZAVOD ZA INTELEKTUALNO VLASNIŠTVO**

**08012 Sažetak djelokruga Državnog zavoda za intelektualno vlasništvo**

Državni zavod za intelektualno vlasništvo (DZIV-a) obavlja sljedeće poslove i zadatke iz svoje nadležnosti: razvoj zakonodavnog okvira za zaštitu industrijskog vlasništva usklađen s pravnim okvirom Europske unije i međunarodnim pravnim okvirom te nacionalnim strateškim okvirom; osiguravanje kvalitetne i učinkovite provedbe postupaka za priznanje prava industrijskog vlasništva na teritoriju Republike Hrvatske (RH), koje DZIV provodi samostalno ili putem odgovarajućih međunarodnih i europskih sustava u kojima RH sudjeluje; osiguravanje, učinkovitog i poticajnog sustava zaštite autorskih i srodnih prava, usklađenog s tehnološkim razvojem, kroz razvoj odgovarajućeg zakonodavnog okvira, nadzor nad sustavom kolektivnog ostvarivanja prava te provedbu i razvoj prateće stručne djelatnosti; zastupanje interesa RH i u razvoju zajedničkog zakonodavnog i institucionalnog okvira Europske unije u području intelektualnog vlasništva; zastupanje interesa i jačanje utjecaja RH u međunarodnim (europskim i svjetskim) organizacijama i tijelima Europske unije iz područja intelektualnog vlasništva te daljnji razvoj članstva u međunarodnim konvencijama i ugovorima u skladu s ciljevima razvoja nacionalnog sustava intelektualnog vlasništva; osiguravanje provedbe obveza iz međunarodnih konvencija i ugovora iz područja intelektualnog vlasništva kojih je RH članica i koje su u nadležnosti DZIV-a; doprinos razvoju učinkovitog nacionalnog sustava provedbe prava intelektualnog vlasništva, uključujući suzbijanje prometa krivotvorenim proizvodima i piratstva, u suradnji i uz koordinaciju s tijelima za provedbu prava te drugim dionicima sustava iz javnog i privatnog sektora; doprinos razvoju primjene prava intelektualnog vlasništva u relevantnim gospodarskim i društvenim sektorima radi jačanja inovacijskih i kreativnih djelatnosti te jačanja konkurentnosti relevantnih sektora; održavanje i razvoj nacionalnih digitalnih registara industrijskog vlasništva te razvoj i održavanje pratećih nacionalnih i međunarodnih digitalnih servisa i e-usluga; razvoj javnih informacijskih i stručnih usluga te potpore korisnicima sustava zaštite i primjene intelektualnog vlasništva u suradnji s drugim dionicima nacionalnog inovacijskog sustava i sektora kreativnih i kulturnih industrija.

|  |  |  |  |  |  |
| --- | --- | --- | --- | --- | --- |
|  | Izvršenje 2022. | Plan 2023. | Izvršenje 2023. | Indeks izvršenja 2023./plan 2023. | Indeks izvršenja 2023./2022. |
| 08012 | 3.032.743 | 3.886.668 | 3.596.644 | 92,5 | 118,6 |

### 3801 ULAGANJE U ZNANSTVENO ISTRAŽIVAČKU DJELATNOST

|  |  |  |  |  |  |
| --- | --- | --- | --- | --- | --- |
|  | Izvršenje 2022. | Plan 2023. | Izvršenje 2023. | Indeks izvršenja 2023./plan 2023. | Indeks izvršenja 2023./2022. |
| 3801 | 3.032.743 | 3.886.668 | 3.596.644 | 92,5 | 118,6 |

**Cilj 1. Povećati kvalitetu i učinkovitost sustava zaštite prava industrijskog vlasništva**

**Opis provedbe cilja programa**

Nakon što je u 2021. godini uveden sustav upravljanja kvalitetom u postupcima za priznanje prava industrijskog vlasništva, certificiran u skladu s normom ISO 9001:2015, koji je kontinuirano razvijan i tijekom izvještajne godine, dodatno je unaprijeđeno provođenje nacionalnih te necentraliziranih europskih i međunarodnih postupaka za priznanje odnosno registraciju prava intelektualnog (industrijskog) vlasništva na teritoriju Republike Hrvatske, što je osiguralo primjereno održavanje dinamike provedbe postupaka i u uvjetima nedostatnih ljudskih resursa. Postojeće e-usluge podnošenja prijave i drugih zahtjeva u postupcima za zaštitu industrijskog vlasništva u 2023. godini zamijenjene su naprednijima, pri čemu su za zaštitu žigova i industrijskog dizajna uvedene posve nove naprednije e-usluge integrirane sa zajedničkim e-uslugama državne uprave, dok je za zaštitu patenata i uporabnog modela postojeća e-usluga unaprijeđena i integrirana sa zajedničkim e-uslugama državne uprave. Nadalje, u 2023. godini uveden je sustav upravljanja informatičkom sigurnosti certificiran u skladu s normom ISO 27001:2022, kao jedan od ključnih elemenata digitalne transformacije poslovanja DZIV-a i osiguravanja povjerljivosti, integriteta i dostupnosti podataka o registriranom industrijskom vlasništvu u Republici Hrvatskoj, koji se vode u registrima DZIV-a kao temeljnim registrima. Također, dovršena je glavnina planiranih aktivnosti obnove poslužiteljske informatičke infrastrukture integracijom informatičko-komunikacijske infrastrukture DZIV-a u sustav državne informacijske infrastrukture (Centar dijeljenih usluga). Budući da DZIV predstavlja Republiku Hrvatsku u stručnom radnom tijelu za intelektualno vlasništvo Vijeća Europske unije, tijekom 2023. godine angažirani su značajni stručni resursi za pripremu stručnih podloga i aktivno sudjelovanje u stručnim raspravama u vezi donošenja čak devet (9) propisa Europske unije iz područja industrijskog vlasništva koji će, po njihovom usvajanju i nacionalnoj implementaciji, u narednim razdobljima doprinijeti daljnjem povećanju učinkovitosti zaštite industrijskog vlasništva.

**Cilj 2. Povećati kvalitetu i učinkovitost sustava zaštite autorskih i srodnih prava**

**Opis provedbe cilja programa**

Tijekom 2023. godine u području autorskog i srodnih prava provođeni su stručni, administrativni, upravni i drugi poslovi vezani uz kvalitetno i učinkovito funkcioniranje i razvoj sustava zaštite autorskog i srodnih prava. Temeljem provedenog propisanog postupka izdano je odobrenje za obavljanje djelatnosti novoj organizaciji za kolektivno ostvarivanje srodnih prava audiovizualnih umjetnika izvođača koji do sada nisu imali vlastitu organizaciju, slijedom čega je u 2023. godini ukupno devet (9) organizacija imalo odobrenje za obavljanje djelatnosti kolektivnog ostvarivanja autorskih ili srodnih prava u Republici Hrvatskoj. U skladu s unaprijeđenom metodologijom u 2023. godini su provođeni redovni i po potrebi izvanredni inspekcijski nadzori nad radom organizacija za kolektivno ostvarivanje autorskih i srodnih prava, što je rezultiralo povećanjem učinkovitosti prikupljanja i raspodjele naknada nositeljima prava te većoj transparentnosti rada organizacija. Provođene su i različite informacijske i edukacijske aktivnosti na podizanju razine svijesti i unaprjeđenja poznavanja sustava zaštite autorskih i srodnih prava među dionicima sustava i općom javnosti. U svojstvu predstavnika Republike Hrvatske u stručnom radnom tijelu za intelektualno vlasništvo Vijeća Europske unije, tijekom 2023. godine u DZIV-u su provođene različite stručne aktivnosti radi sudjelovanja u nezakonodavnim aktivnostima na daljnjem razvoju sustava zaštite autorskih i srodnih prava u EU-u, uz praćenje zakonodavnih procesa u vezi propisa koji sadrže i određene aspekte povezane sa zaštitom autorskog i srodnih prava (prvenstveno Akt o podacima i Akt o umjetnoj inteligenciji).

**Cilj 3. Povećati učinkovitost sustava provedbe prava intelektualnog vlasništva**

**Opis provedbe cilja programa**

U cilju jačanja učinkovitosti provedbe prava intelektualnog vlasništva u 2023. godini provođene su redovne aktivnosti na razvoju specijalističkih znanja iz područja intelektualnog vlasništva u pravosudnim i upravnim tijelima nadležnima za provedbu prava organiziranjem programa stručnog usavršavanja u okviru suradnje DZIV-a i Pravosudne akademije te osiguranjem sudjelovanja pravosudnih djelatnika u programima Ureda Europske unije za intelektualno vlasništvo i Europskog patentnog ureda namijenjenih pravosudnim tijelima. Provođene su i razne aktivnosti usmjerene na suzbijanje krivotvorenja i piratstva odnosno suzbijanja prometa proizvodima kojima se povređuju prava intelektualnog vlasništva, prvenstveno daljnjim razvojem sadržaja mrežne stranice "Stop krivotvorenju i piratstvu" u cijelosti posvećene problematici provedbe prava intelektualnog vlasništva te promotivnim aktivnostima putem društvenih mreža.

**Cilj 4. Povećati stupanj korištenja sustava zaštite intelektualnog vlasništva od strane domaćih subjekata**

**Opis provedbe cilja programa**

Provođene su daljnje mjere i aktivnosti stručne, edukacijske, informacijske i projektne potpore gospodarskim i društvenim sektorima, osobito poduzetničkom i javnom znanstveno-istraživačkom sektoru, radi učinkovite zaštite i upravljanja intelektualnim vlasništvom. Unaprjeđenjem dostupnosti poduzetnicima prilagođenih informacija o intelektualnom vlasništvu, daljnjim razvojem alata i inicijativa namijenjenih većoj dostupnosti ovih informacija, provedbom suradničkih aktivnosti s Hrvatskom agencijom za malo gospodarstvo, inovacije i investicije (HAMAG-BICRO) i mrežom poduzetničkih potpornih institucija (BOND) na educiranju zaposlenika institucija i poduzetnika o zaštiti i upravljanju intelektualnim vlasništvom te osiguravanjem stručne pomoći radi dobivanje financijske potpore iz namjenskih sredstava EU-a za zaštitu i razvoj strategije upravljanja intelektualnim vlasništvom poduzetnika iz skupine malih i srednjih poduzeća, ostvarene su aktivnosti usmjerene na jačanje kapaciteta poduzetničkog sektora za upravljanje intelektualnim vlasništvom. Provedbom više programa izobrazbe u području zaštite i upravljanja intelektualnim vlasništvom u kojem su sudjelovali polaznici iz javnih znanstvenoistraživačkih institucija i poduzetničkog sektora pružena je daljnja potpora prijenosu znanja iz javnog znanstvenoistraživačkog sektora u gospodarstvo. Također, provedeno je više programa edukacije o intelektualnom vlasništvu za nastavnike srednjih škola, sveučilišne nastavnike, studente i učenike srednjih škola.

**Pokazatelji učinka**

**Pokazatelji učinka**

|  |  |  |  |  |  |  |
| --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2023.) | Ostvarena vrijednost (2023.) |
| Povećanje broja prijava industrijskog vlasništva u nacionalnom postupku (ukupno) | Ukupni broj prijava za zaštitu patenata (nacionalne prijave, PCT prijave – nacionalna faza), žiga (nacionalne prijave) i industrijskog dizajna (nacionalne prijave) – ne uključuje prijave za jedinstvenu zaštitu na ukupnom teritoriju Europske unije (žig i registrirani dizajn Europske unije) | % | 1752 (2021.) | DZIV | 1%  (1770) | - 8,9%  (1612) |
| Povećanje vrijednosti Globalnog inovacijskog indeksa Hrvatske u kategorijama rezultata inovacijskih i kreativnih djelatnosti koji uključuju prava intelektualnog vlasništva (zbroj vrijednosti paremetara) | - Rezultati u području znanja i tehnologije (Knowledge and technology outputs)  - Rezultati u području kreativnih djelatnosti (Cretaive outputs) | Vrijednost pokazatelja | 55,1 (Knowledge and technology outputs 26,9; Creative outputs 28,2)  (2021.) | WIPO Global Innovation Index | >55,1 | 64,0 (Knowledge and technology outputs 34,0; Creative outputs 30,0)  (2023.) |

### A763000 ADMINISTRACIJA I UPRAVLJANJE DRŽAVNOG ZAVODA ZA INTELEKTUALNO VLASNIŠTVO

|  |  |  |  |  |  |
| --- | --- | --- | --- | --- | --- |
|  | Izvršenje 2022. | Plan 2023. | Izvršenje 2023. | Indeks izvršenja 2023./plan 2023. | Indeks izvršenja 2023./2022. |
| A763000 | 2.874.910 | 3.456.482 | 3.338.301 | 96,6 | 116,1 |

**Zakonske i druge pravne osnove**

Zakon o ustrojstvu i djelokrugu ministarstava i drugih središnjih tijela državne uprave, Zakon o patentu, Zakon o žigu, Zakon o oznakama zemljopisnog podrijetla i oznakama izvornosti proizvoda i usluga, Zakon o zaštiti topografija poluvodičkih proizvoda, Zakon o industrijskom dizajnu, Zakon o autorskom pravu i srodnim pravima, Zakon o zaštiti neobjavljenih informacija s tržišnom vrijednosti, Zakon o upravnim pristojbama u području prava intelektualnog vlasništva, Uredba o naknadama za posebne troškove i troškove za pružanje informacijskih usluga Državnog zavoda za intelektualno vlasništvo, Uredba (EZ) br. 469/2009 o svjedodžbi o dodatnoj zaštiti za lijekove, Uredba (EZ) br. 1610/96 o uvođenju svjedodžbe o dodatnoj zaštiti za sredstva za zaštitu bilja, Ugovor o suradnji na području patenata (PCT), Pravilnik prema Ugovoru o suradnji na području patenata (PCT), Europska patentna konvencija (EPC 2000), Provedbeni pravilnik Europske patentne konvencije, Pravilnik o pristojbama uz Europsku patentnu konvenciju, Madridski sporazum o međunarodnoj registraciji žigova, Protokol koji se odnosi na Madridski sporazum o međunarodnoj registraciji žigova, Zajednički pravilnik uz Madridski sporazum o međunarodnoj registraciji žigova i Protokol koji se odnosi na Madridski sporazum i Izmjene i dopune Zajedničkog pravilnika, Haški sporazum o međunarodnoj registraciji industrijskog dizajna te Ženevski Akt Haškog sporazuma, Zajednički pravilnik prema Aktu Haškoga sporazuma iz 1999., 1960. i 1934. godine.

**Opis aktivnosti**

Aktivnost Administracija i upravljanje obuhvaćala je sve redovne poslove i aktivnosti DZIV-a na ostvarenju propisane djelatnosti koja se odnosi na osiguravanje primjerenog sustava zaštite prava intelektualnog vlasništva na teritoriju Republike Hrvatske putem nacionalnog i nadnacionalnih sustava zaštite. Provedbom ove aktivnosti osiguravalo se obavljanje propisanih upravnih i stručnih poslova koji se odnose na razvoj zakonodavnog okvira za zaštitu intelektualnog vlasništva; provedbu postupaka za zaštitu prava industrijskog vlasništva i nadzor nad sustavom kolektivnog ostvarivanja autorskog i srodnih prava; razvoj i pružanje pratećih javnih stručnih usluga iz područja intelektualnog vlasništva; razvoj i održavanje javnih registara i baza podataka iz područja intelektualnog vlasništva te održavanje i razvoj prateće informacijske, podatkovne i mrežne infrastrukture; razvoj pratećih e-usluga; razvoj i provedba razmjene podataka s međunarodnim sustavima zaštite intelektualnog vlasništva te uključivanje u zajedničke informacijske sustave; sudjelovanje u razvoju zakonodavnog i institucionalnog okvira Europske unije u području intelektualnog vlasništva; obavljanje poslova službene europske i međunarodne suradnje s odgovarajućim državnim institucijama drugih zemalja, kao i odgovarajućim europskim i međunarodnim organizacijama; poslovi pripreme, zaključivanja i izvršavanje međunarodnih ugovora iz područja intelektualnog vlasništva; poslovi vezani uz predstavljanje Republike Hrvatske u europskim i međunarodnim organizacijama i stručnim tijelima iz područja intelektualnog vlasništva; ostali poslovi razvoja i unaprjeđenja ukupnog nacionalnog sustava intelektualnog vlasništva.

Za provođenje ove aktivnosti u 2023. godini utrošena su sredstva kako slijedi:

- ukupni rashodi za zaposlene za prosječni godišnji broj od 83 zaposlenika (bruto plaće, pripadajući doprinosi, ostala materijalna prava zaposlenih - regres, otpremnine, nagrade, božićnice i sl. te naknade za prijevoz za zaposlene) u iznosu od 2.006.014,46 € (izvor 11);

- materijalni, financijski rashodi i rashodi za nabavu dugotrajne imovine za održavanje redovnog poslovanja u iznosu od 264.609,70 €, od čega se najznačajniji materijalni rashodi odnose na računalne usluge 44.402,05 €, usluge telefona, pošte i prijevoza 65.292,11 €, zakupnine i najamnine (prvenstveno softverske licence) 37.291,33 € te službena putovanja 22.887,17 €, dok se najznačajniji rashodi za nabavu dugotrajne imovine odnose na nabavu zamjenske opreme za grijanje, ventilaciju i hlađenje 5.166,26 €;

- rashodi za transfer propisanog dijela uplaćenih pristojbi i naknada u postupcima priznanja registracije prava industrijskog vlasništva temeljem međunarodnih ugovora prema Europskom patentnom uredu i Svjetskoj organizaciji za intelektualno vlasništvo u visini od 1.042.546,27 € (izvor 43);

- rashodi za plaće djelatnice izaslane u Ured Europske unije za intelektualno vlasništvo u ukupnom iznosu od 25.130,52 € (izvor 51).

### T763005 SURADNJA DZIV-a S EUROPSKIM UREDOM ZA ŽIGOVE I DIZAJN

|  |  |  |  |  |  |
| --- | --- | --- | --- | --- | --- |
|  | Izvršenje 2022. | Plan 2023. | Izvršenje 2023. | Indeks izvršenja 2023./plan 2023. | Indeks izvršenja 2023./2022. |
| T763005 | 157.833 | 430.186 | 258.343 | 60,1 | 163,7 |

**Zakonske i druge pravne osnove**

Uredba (EU) 2017/1001 Europskog parlamenta i Vijeća od 14. lipnja 2017. o žigu Europske unije, članak 152.

**Opis aktivnosti**

Temeljem ugovora o suradnji s Uredom Europske unije za intelektualno vlasništvo (EUIPO) i Državnog zavoda za intelektualno vlasništvo, koji se sklapa na godišnjoj razini, u 2023. godini ostvarena je suradnja na provedbi aktivnosti u okviru slijedećih europskih projekata suradnje (*European Cooperation Project* - ECP): ECP1 – Implementacija softverskog paketa za tzv. Front office (korisnički servis za elektroničko podnošenje prijave i drugih zahtjeva u postupcima za zaštitu žiga i industrijskog dizajna), ECP2 - Unaprjeđenje zajedničkih suradničkih servisa (sudjelovanje u radu radne grupe za unaprjeđenje korisničkih e-servisa TMView i Designview), ECP5 Promotivne aktivnosti (praćenje medijske vidljivosti intelektualnog vlasništva u Hrvatskoj, održavanje i unaprjeđenje sadržaja na društvenim mrežama Nacionalne koordinacije za provedbu prava intelektualnog vlasništva, informacijsko-promotivni nastupi na sajmu inovatora ARCA 2023, na međunarodnom sajmu inovacija u poljoprivredi, prehrambenoj industriji i poljoprivrednoj mehanizaciji - AGRO ARCA 2023 te na Hrvatskom salonu inovacija s međunarodnim sudjelovanjem - INOVA 2023), ECP5 - Podrška projektu uvođenja sustava upravljanja kvalitetom (uvođenje sustava upravljanja informacijskom sigurnošću DZIV-a sukladno normi ISO/IEC 27001:2022, izobrazba zaposlenika za upravljanje projektima prema metodologiji PRINCE2), ECP6 - Podrška malim i srednjim poduzećima (stručne aktivnosti na uspostavi europske digitalne platforme za potporu malim i srednjim poduzećima u učinkovitom upravljanju intelektualnim vlasništvom i nacionalna potpora provedbi aktivnosti Fonda za mala i srednja poduzeća EU-a za financijske potpore za zaštitu intelektualnog vlasništva, kojim upravlja i provodi ga EUIPO u suradnji s državama članicama), ECP8 - Održavanje zajedničke prakse i alata (odgovarajuće stručne aktivnosti na održavanju zajedničke prakse, redovna dostava podataka i održavanje funkcioniranja e-servisa TMView i Designview u skladu s ugovorenom razinom kvalitete). Navedene aktivnosti predstavljaju većinom kontinuirane aktivnosti ili višegodišnje projekte.

Rashodi za provedbu navedenih aktivnosti, financiranih iz navedenih posebnih namjenskih prihoda (izvora 43), iznosili su 258.342,68 €, od čega je 235.361,42 € utrošeno na materijalne troškove (od toga 53% na informatičke usluge nadogradnje sustava, a ostatak na usluge softverskih licenci, usluge promidžbe i informiranja, službenih putovanja, reprezentacije, grafičke usluge, usluge standardizacije poslovanja (ISO norme) te ostale usluge), a 22.981,26 € na troškove nabave dugotrajne imovine, prvenstveno informatičke opreme.

U rebalansu je za rashode izvora 43T planirano povećanje s inicijalno planiranih 264.728 €, (prema FP 2023., NN 145/22) na 430.186 € prvenstveno zbog planiranja novih projekata na digitalnoj transformaciji i unaprjeđenju potpornih poslovnih procesa (kao što je nabava programskog rješenja za učinkovito upravljanje ljudskim resursima, analiza poslovnih procesa uredskog poslovanja i izrada projektnog plana za uvođenje novog informacijskog sustava za uredsko poslovanje, konzultantske usluge i prilagodba informacijskog sustava za digitalizaciju arhivskog gradiva). Međutim, radi tijekom godine izmijenjenih okolnosti, projekti započeti u 2023. će generirati trošak tek u 2024. godini ili će biti ostvareni na drugačiji način od izvorno planiranog. Slijedom navedenog, indeks izvršenja rashoda za ove aktivnosti je 60,1% u odnosu na planirano.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2023.) | Ostvarena vrijednost (2023.) |
| *Postotak provedenih aktivnosti/projekata u odnosu na planirane temeljem godišnjih ugovora o suradnji s EUIPO-om (godišnje)* | *Postotak provedenih aktivnosti/projekata u odnosu na planirane temeljem godišnjih ugovora o suradnji s EUIPO-om* | *%* | *100*  *(2022.)* | *DZIV* | *100* | *100* |